DRŽAVNA SMOTRA PROJEKATA U PODRUČJU

**NACIONALNOG PROGRAMA ODGOJA I OBRAZOVANJA ZA LJUDSKA PRAVA**

**I DEMOKRATSKO GRAĐANSTVO VLADE REPUBLIKE HRVATSKE**

ZA RANI I PREDŠKOLSKI ODGOJ I OBRAZOVANJE

U ORGANIZACIJI AGENCIJE ZA ODGOJ I OBRAZOVANJE

**Zadar, 15. do 17. svibnja 2019.**

**Tema: *Kriteriji vrednovanja projekata u području građanskog odgoja i obrazovanja***

Mirjana Milanović, prof.

***Sažetak uvodnog izlaganja***

Osnovni kriteriji pri vrednovanju projekta u području građanskog odgoja i obrazovanja odnose se na procjenu radi li se zaista o radu s djecom koji možemo nazvati projektnim i ako da, radi li se o projektu koji pripada području odgoja i obrazovanja za ljudska prava i demokratsko građanstvo.

**Projektom** se smatrasvaki zaokružen, cjelovit i složen pothvat čiji su cilj i dinamika definirani, a ostvaruje se u određenom vremenu, te zahtijeva koordinirane napore nekoliko ili većeg broja ljudi, službi, poduzeća i dr. Za razliku od bilo kojeg programa ili aktivnosti, projekt je točno vremenski određen i provodi se prema planiranim koracima.

Odgoj i obrazovanje za ljudska prava i demokratsko građanstvo obuhvaća **šest dimenzija građanske kompetencije** djece predškolske, osnovnoškolske i srednjoškolske dobi:

* političku, koja uključuje područja pravila, pravde i demokratskog odlučivanja
* društvenu , koja uključuje područja razvoja socijalnih vještina i komunikacije, upravljanja emocijama, razvoja empatije i upravljanja sukobima
* ljudsko – pravnu, koja podrazumijeva podučavanje djeteta njegovim pravima i odgovornostima u tri aspekta – život U i učenje O i ZA djetetova prava i odgovornosti
* gospodarsku u području poduzetništva i prava potrošača
* kulturološku u području vlastitog identiteta i području poštivanja različitosti
* ekološku u području zaštite okoliša, očuvanja prirodnih resursa i gospodarenja otpadom

Ukoliko procjenjujemo da prezentirana aktivnost ima obilježja zbog kojih pripada projektnim aktivnostima, te se bavi nekom od dimenzija građanskog odgoja i obrazovanja njezinu kvalitetu vrednujemo u odnosu na: izbor teme projekta, stupanj aktivnosti djeteta tijekom provedbe projekta, materijalno i interaktivno okruženje u kojem se projekt odvijao, postojanje djetetovog i odgojiteljevom kreativnog i konstruktivnog ponašanja, definiranje i procjenu ostvarenosti ishoda u odnosu na dijete, odgojitelje i druge sudionike u projektu.

1. Kvaliteta pri izboru teme pretpostavlja da se radi o temi koja je relevantna za djetetov život, da rješava neku djetetovu aktualnu potrebu, da je vezana uz prava djeteta ili razvija vještine demokratskog građanstva. Također je važno da se tema nalazi u središtu djetetova interesa ne na trenutnoj, nego na višednevnoj razini. Pri izboru teme važno je da je odgojitelj početno kompetentan za bavljenje njome (tijekom projekta i odgojitelj ima pravo i obvezu učiti), da prepoznaje njezin značaj u kontekstu života u skupni i ustanovi (što osigurava mogućnost nastavka prakticiranja stečenih znanja, vještina i navika). Izbor teme zapravo pokazuje i koliko odgojitelj razumije i uvažava potrebe i interese djeteta.
2. Aktivna uključenost djeteta važna je pri iniciranju, planiranju i provedbi projekta. Moguća je jedino uz uvažavanje potreba i mogućnosti djeteta, poznavanje strategija aktivnog učenja i prikladnu organizaciju rada na projektu. Važno je procijeniti razinu mogućeg djetetova aktiviteta: od manipulacije, dekoracije, preuzimanja, tolerancije, popustljivosti, do toga da su djeca su informirana, konzultirana i informirana, da su odrasli inicijatori, ali odluke dijele s djecom, da djeca iniciraju i dijele odluke s odraslima, djeca iniciraju i usmjeravaju, te na kraju kao najviša razina uključenosti da su projektne aktivnosti zajednički inicirane i vođene od djece i odraslih.
3. Kod procjene materijalnog okruženja u kojem se projekt odvijao važno je procijeniti opseg i relevantnost poticaja, te uočiti količinu poticaja koji su produkt istraživačkog rada odraslih i djeteta. Važno je da se projekt odvija u ozračju tolerancije, međusobnog uvažavanja i podržavanja. Očekuje se razmjena ideja i dogovaranje, te poštivanje prava na inicijativu i djetetovu aktivnost u skladu s njegovim interesima i sposobnostima. Tijekom provedbe projekta iz područja građanskog odgoja i obrazovanja važno je implicitno, a ne deklarativno učenje – odnosno važno je ponašanje modela, iskustvo odnosa odraslih i djeteta i odnos s vršnjacima u kojem se žive vrijednosti demokratskog građanstva.
4. Kreativno izražavanje i konstruktivno ponašanje djeteta tijekom projekta prepoznaje se ukoliko su se pojavili novi oblici ponašanja i komunikacije (nova znanja i vještine), ako su stečena znanja i vještine primjenjivi u svakodnevnom životu u vrtiću, obitelji ili zajednici, ako je osigurano pozitivno ozračje, te ako se tijekom projekta poticalo izražavanje i iniciralo iskazivanja prosocijalnih vještina.
5. Osim tendencije da se u radu s djecom predškolske dobi obuhvate sve dimenzije građanske kompetencije sve je uočljivija i važnost **definiranja ishoda**. I u projektnim aktivnostima i u kreiranju svakodnevnog rada s djecom odgojitelji su vještiji u kreiranju konteksta i izvedbi aktivnosti nego li u definiranju ishoda, a samim tim im je teško procijeniti i kada je projektu kraj, odnosno je li se željeno djetetovo ponašanje samo povremeno uočava, je li uspostavljeno i na kojoj razini – privremenoj ili trajnoj. Na kraju projekta važno je vidjeti što je naučeno sa stajališta: djeteta, odgojitelja i drugih sudionika.
6. Vrijednost projekta ogleda se i u tome doprinosi li i on promjenama koje utječu na kvalitetu života i cjelokupnog ozračja skupine ili ustanove, potiče li na nove istraživačke ili projektne teme, sadrži li prateće materijale o projektu, te je li jasno i atraktivno predstavljen.