Iva Zenzerović Šloser

AGENCIJA ZA ODGOJ I OBRAZOVANJE

DRŽAVNA SMOTRA PROJEKATA U PODRUČJU

**NACIONALNOG PROGRAMA ODGOJA I**

**OBRAZOVANJA ZA LJUDSKA PRAVA**

**I DEMOKRATSKO GRAĐANSTVO VLADE REPUBLIKE HRVATSKE**

ZA RANI I PREDŠKOLSKI ODGOJ I OBRAZOVANJE

Suradnja organizacija civilnog društva s odgojno-obrazovnim ustanovama

u području građanskog odgoja i obrazovanja

(sažetak izlaganja- prijedlog)

Izlaganje će uvodno predstaviti ključne pojmove i njihovu međusobnu povezanost i interakciju u cilju podizanja kvalitete građanskog odgoja i obrazovanja. Ključni pojmovi izlaganja su: građanin, civilno društvo, organizacije civilnog društva, građanski odgoj i obrazovanje, povelja Vijeća Europe o suradnji odgojno-obrazovnih institucija i organizacija civilnog društva. Nadalje, predstaviti će se moguća područja suradnje između organizacija civilnog društva predškolskih odgojno-obrazovnih ustanova.

Pojam građanin u kontekstu teme ima dvije važne komponente definicije: pravno gledano – biti građanin znači **imati status građanina**, znači da posjedujemo, da su nam dodijeljena određena prava. Društvena definicija pojma označava da je biti građanin uloga kojom preuzimamo **aktivno sudjelovanje u političkom životu zajednice.** U kontekstu građanskog odgoja i obrazovanja važno je razumjeti da je potrebno otvarati prostor i boriti se da svim ljudima budu priznat status građanina, kao i da imaju uvjete za aktivno sudjelovanje za aktivno sudjelovanje. [[1]](#footnote-1) Sudjelovanje u političkom životu zajednice, osim stranačke politike, može se razvijati u okvirima samoorganiziranja građana i civilnog društva. Civilno društvo razumijemo kao skup ne-vladinih organizacija i institucija koje pokazuju interes građana, kao: organizacije, mreže, pojedince koji se, nezavisni od vlasti dobrovoljno udružuju radi zagovaranja interesa građana. Organizacije civilnog društva čine udruge građana, sindikati, zaklade, vjerske zajednice.

Relevantan dokument, Povelja Vijeća Europe o obrazovanju za demokratsko građanstvo i ljudska prava iz 2010. [[2]](#footnote-2) ističe važnost građanskog odgoja i obrazovanja kao:

*pružanja mogućnosti obrazovanja za ljudska prava i demokratsko građanstvo svakoj osobi, te shvaćanje ovog obrazovanja kao cjeloživotnog procesa koji uključuje širok raspon dionika, koristi širok spektar formalnih, neformalnih i informalnih sredstava za obrazovanje. Na razini metoda treba slijediti i promicati vrijednosti i načela demokracije i ljudskih prava. Na razini sadržaja odnosi se na:* ***promicanje socijalne******kohezije, interkulturalni dijalog, vrednovanje raznolikosti i ravnopravnosti, uključujući i ravnopravnost******spolova, prati razvijanje znanja, osobnih i društvenih vještina, razumijevanje koje smanjuje sukob, povećava poštovanje i razumijevanje razlika, izgrađuje uzajamno poštovanje ljudskog dostojanstva i zajedničkih vrijednosti, ohrabruje dijalog te promiče nenasilje u rješavanju problema i sporova.***

Povelja naglašava važnost suradnje i podrške organizacija civilnog društva u ovom području.

Suradnja s organizacijama civilnog društva i predškolskih ustanova može se odvijati na razini razmjene suradničkih metoda učenja i rada, projektnog učenja, na razini prezentacije konkretnih sadržaja relevantnih pojedinoj zajednici i ustanovi. Može biti organizirana kroz međusobna gostovanja i prezentacije za djecu, odgajatelje i stručne suradnike, kroz zajedničke projekte koji proizlaze iz potreba zajednici. Osim aktivnosti usmjerenih prema djeci, značajna može biti suradnja sa radnim kolektivima vezano uz cjeloživotno obrazovanje i organiziranje odgajatelja za ostvarenje vlastitih prava i potreba u radnom kolektivu, suradnji s roditeljima i drugim akterima u zajednici.

Za prihvaćanje i ozbiljenje građanske uloge u životu nužna su znanja, vještine i stavovi koji se stječu od ranog djetinjstva, od obitelji, preko predškole, do školskog i cjeloživotnog obrazovanja. Neke od ključnih vještina s kojima se djeca mogu upoznavati od najranije dobi su: uvažavanje različitosti, poštivanje drugih, suosjećanje (empatija) poštivanje sebe (asertivnost), nenasilje, suradnički procesi i zajedničko donošenje odluka. Zbog prirode rada koji je često usmjeren na međusobnu suradnju, ove vještine i znanja često se koriste u organizacijama civilnog društva te je prijenos tih vještina jedno od mogućih područja suradnje organizacija civilnog društva i predškolskih ustanova.

Primjerice - organizacije civilnog društva često pokreću društvene procese koji nisu ili nisu u dovoljnoj mjeri zastupljeni kroz institucinalni rad, mnogi progresivni sadržaji u javnost i donositeljima odluka dolaze upravo iz pritiska civilnog društva. U izlaganju ćemo istaknuti nekoliko pravaca i mogućnosti suradnje (održivi razvoj, prevencija nasilja, interkulturni odgoj i obrazovanje).

1. Berto Šalaj, Demokracija i aktivno građanstvo (prema: Znam, razmišljam, sudjelujem – priručnik za nastavnike za provedbu građanskog odgoja i obrazovanja, CMS/MMH, 2012.) [↑](#footnote-ref-1)
2. Povelja Vijeća Europe o obrazovanju za demokratsko građanstvo i ljudska prava (2010.) http://www.coe.int/t/dg4/education/edc/Source/Charter/Charterpocket\_CRO.pdf [↑](#footnote-ref-2)